Погранична пропусница

30.01.14

Погранична пропусница је посебан документ који служи њеном носиоцу за прелазак заједничке државне границе под условима пограничног режима.

Босна и Хереговина и Република Хрватска су у јуну 2013. закључиле [Споразум о пограничном саобраћају](http://www.mvep.hr/files/file/2013/130620-SOP1.pdf) којим се успоставља погранични режим, односно систем правила којима се уређује погранични саобраћај у пограничном подручју између ове двије земље, и [Уговор о граничним прелазима](http://www.mvep.hr/files/file/2013/130620-UgovorGP1.pdf) којим су на заједничкој државној граници између уговорних странака одређени гранични прелази.

Споразумом о пограничном саобраћају дефинисано је да становници пограничног подручја заједничку државну границу могу прелазити са пограничном пропусницом.

Право на пограничне пропуснице имају становници с обје стране границе у дубини од 5 km од заједничке државне границе, под условом да имају економску, социјалну, породичну или другу оправдану повезницу с пограничним подручјем друге стране.

Пограничне пропуснице грађанима Републике Хрватске издаје Гранична полиција БиХ, а захтјеви се, осим код надлежних теренских канцеларија и јединица Граничне полиције, могу поднијети у Амбасади БиХ у Загребу.

IDDEEA је према одлуци Савјета министара БиХ у поступку издавања пограничних пропусница грађанима Републике Хрватске задужена за персонализацију докумената, техничку подршку и вођење евиденција о пограничним пропусницама.

          

**НАЈВЕЋИ СТЕПЕН БЕЗБИЈЕДНОСНИХ МЈЕРА ЗА ИДЕНТИФИКАЦИЈУ**

Нова погранична пропусница пружа највеће мјере заштите личних података. Помоћу разних безбиједносних елемената свако може да провјери валидност овог документа. Сви елементи могу бити верификовани помоћу разних чула и уређаја.

**НАЈСАВРЕМЕНИЈА ТЕХНОЛОГИЈА ИДЕНТИФИКАЦИЈЕ**

Босна и Херцеговина издаје нову пограничну пропусницу. Портрет носиоца и сви лични подаци, као што су име, мјесто и датум рођења те посебна машински читљива зона угравирани су ласерским системом. Поред тога, сви подаци о носиоцу сачувани су чип модулом у дигиталној најбезбједнијој форми. Чип модул и антена се налазе унутар саме картице.

**БЕЗБИЈЕДНОСНИ ЕЛЕМЕНТИ**

****

**1. БЕЗБИЈЕДНОСНА ПОЗАДИНА**- Позадина картице се састоји од посебних безбиједносних елемената: танких линија, микротекста или других уникатних облика умјетности/цртежа.

**2.** **УЛТРАЉУБИЧАСТА ФЛУОРЕСЦЕНТНА СЛИКА** - Посебан безбиједносни елемент који се састоји од танких линија и микротекста који свијетли у жутој боји када се картица стави под UV свјетло.

**3. ХОЛОГРАМСКИ ЕЛЕМЕНТ** - Овај елемент преклапа фотографију портрета и мијења изглед у зависности од угла посматрања.

**4. СЕКУНДАРНА ФОТОГРАФИЈА** - Секундарна полутранспарентна фотографија носиоца пограничне пропуснице је заштићена безбиједносном позадином и површинским утискивањем/ембосирањем.

**5. ВАРИЈАЦИЈА БОЈА** - Јединствена боја у облику троугла се трансформише из магентa у зелену боју у зависности из коjeг угла се посматра.

**6. ШТАМПА ДУГИНИМ БОЈАМА** - Боја позадине се лагано мијења из жуте у сиву боју.

**7. ТАКТИЛНO УГРАВИРАНИ ДАТУМ ИСТЕКА ВАЖЕЊА** - Датум истека важења се може осјетити чулом додира. Бројеви су угравирани.

Брошура о пограничној пропусници доступна је [овдје](https://www.iddeea.gov.ba/images/stories/PDF/Brosure/PP_brosura.pdf).